## Pravilnik o načinu prijavljivanja i izvještavanja o državnim potporama poljoprivredi i ruralnom razvoju

### NN 76/2011 (6.7.2011.), Pravilnik o načinu prijavljivanja i izvještavanja o državnim potporama poljoprivredi i ruralnom razvoju

MINISTARSTVO POLJOPRIVREDE, RIBARSTVA I RURALNOG RAZVOJA

1625

Na temelju članka 7. stavka 2. Zakona o državnoj potpori poljoprivredi i ruralnom razvoju (»Narodne novine« br. 92/10) ministar poljoprivrede, ribarstva i ruralnog razvoja donosi

PRAVILNIK

O NAČINU PRIJAVLJIVANJA I IZVJEŠTAVANJA O DRŽAVNIM POTPORAMA POLJOPRIVREDI I RURALNOM RAZVOJU

Temeljne odredbe

Članak 1.

(1) Ovim se Pravilnikom propisuje način vođenja i sadržaj Registra državnih potpora poljoprivredi i ruralnom razvoju, način prijavljivanja državne potpore poljoprivredi i ruralnom razvoju radi odobrenja, te način i vrijeme izvještavanja o dodijeljenim državnim potporama u poljoprivredi i ruralnom razvoju (u daljnjem tekstu: Državna potpora).

(2) Davatelji Državne potpore (u daljnjem tekstu: Davatelji), jesu Republika Hrvatska putem ovlaštenih pravnih osoba i središnjih tijela državne uprave, jedinice lokalne samouprave i jedinice područne (regionalne) samouprave.

(3) Registar državnih potpora poljoprivredi i ruralnom razvoju vodi Ministarstvo poljoprivrede, ribarstva i ruralnog razvoja (u daljnjem tekstu: Ministarstvo), a sadrži podatke o odobrenim i dodijeljenim mjerama potpore poljoprivredi i ruralnom razvoju propisane Zakonom o državnoj potpori poljoprivredi i ruralnom razvoju (u daljnjem tekstu: Zakon) koje dodjeljuju Davatelji iz stavka 2. ovoga članka.

Prijavljivanje i odobravanje mjera

Članak 2.

(1) Jedinice lokalne i područne (regionalne) samouprave (u daljnjem tekstu: JLS) za mjere iz svojih programa potpore poljoprivredi i ruralnom razvoju dužne su, prije primjene istih, zatražiti odobrenje Ministarstva.

(2) JLS u okviru mjera Državne potpore mogu financirati isključivo mjere ruralnog razvoja te mjere posebne potpore poljoprivredi sukladno odredbama Zakona.

(3) JLS u okviru mjera Državne potpore ne mogu financirati mjere koje se temelje na cijeni, količini, jedinici proizvodnje i/ili jedinici sredstava za proizvodnju niti mjere istovjetne slične izravnim plaćanjima koja su propisana na nacionalnoj razini Zakonom.

(4) Zahtjev za odobrenje mjere JLS dostavlja u pisanom i elektronskom obliku na obrascima koji se objavljuju na web-stranici Ministarstva www.mps.hr.

(5) Osim ispunjenog obrasca iz stavka 4. ovoga članka Zahtjev za odobrenje mjere mora sadržavati i prijedlog pravnog akta, obrazloženje i svu popratnu dokumentaciju na koju se JLS u prijedlogu pravnog akta poziva.

(6) U slučaju da Zahtjev za odobrenje mjere nije u potpunosti ispunjen Ministarstvo poziva odnosnu JLS da ga dopuni i utvrđuje joj rok za dopunu zahtjeva. Ukoliko JLS ne dopuni zahtjev u utvrđenom roku Ministarstvo donosi Odluku o odbijanju zahtjeva u roku od 45 dana od završetka utvrđenog roka za nadopunu zahtjeva.

(7) Ukoliko je mjera Državne potpore sukladna odredbama stavka 2. ovoga članka Ministarstvo donosi Odluku o odobrenju mjere u roku od 45 dana od primitka zahtjeva za odobrenje.

(8) Ukoliko se mjera Državne potpore odnosi na mjere iz stavka 3. ovoga članka Ministarstvo donosi Odluku o odbijanju mjere u roku od 45 dana od primitka zahtjeva za odobrenje.

(9) U slučaju izmjene dopune pojedine mjere Državne potpore iz stavka 1. ovoga članka davatelji su dužni na isti način Ministarstvu dostaviti nove podatke.

(10) Do donošenja Odluke o odobrenju mjere JLS ne smije provoditi mjeru za koju traži odobrenje.

Izvješćivanje

Članak 3.

(1) Davatelji Državne potpore iz stavka 2. članka 1. ovoga Pravilnika dužni su Ministarstvu dostavljati izvješće o svakoj pojedinoj provedenoj i isplaćenoj mjeri Državne potpore u pisanom i elektronskom obliku na obrascima, koji se objavljuju na web-stranici Ministarstva www.mps.hr.

(2) Izvješće o provedenim i isplaćenim mjerama Državne potpore mora osim ispunjenog obrasca iz stavka 1. ovoga članka sadržavati i pravni temelj, obrazloženje i svu potrebnu dodatnu dokumentaciju na koju se davatelj Državne potpore poziva kod pojedinih mjera.

(3) Davatelji su dužni dostaviti sljedeće podatke u elektronskom obliku:

– matični broj/OIB Davatelja,

– naziv Davatelja,

– naziv mjere Državne potpore,

– ime i prezime korisnika (nositelja poljoprivrednog gospodarstva), adresa, porezni broj,

broj poljoprivrednog gospodarstva i šifru općine primatelja Državne potpore,

– naziv i datum akta pravnog temelja za isplatu Državne potpore (ugovor),

– datum isplate Državne potpore korisniku,

– šifra i naziv instrumenata Državne potpore sukladno popisu koji se objavljuje na web-stranici Ministarstva www.mps.hr,

– način dodjele sredstava Državne potpore,

– iznos Državne potpore u kunama (dodijeljena sredstva),

– broj zahtjeva za odobrenje Državne potpore.

(4) Davatelji su dužni uz podatke iz stavka 3. ovoga članka dostaviti Ministarstvu i zbirne podatke o ukupnom iznosu dodijeljene Državne potpore za razdoblje na koje se podaci odnose, podijeljene po pojedinim mjerama Državne potpore i to u elektronskom i pisanom obliku.

(5) Davatelji su dužni podatke o Državnoj potpori koja je bila dodijeljena u prethodnoj kalendarskoj godini dostaviti Ministarstvu do 15. veljače tekuće godine.

(6) Davatelji koji u prethodnoj kalendarskoj godini nisu dodjeljivali Državnu potporu moraju o tome dostaviti pisanu izjavu Ministarstvu do 15. veljače tekuće godine.

Evidencija Državne potpore

Članak 4.

(1) Registar državnih potpora poljoprivredi i ruralnom razvoju sadrži evidencije:

– svih mjera Državne potpore prijavljenih Ministarstvu za odobravanje od strane JLS,

– svih mjera Državne potpore JLS odobrenih od strane Ministarstva,

– svih realiziranih mjera Državne potpore svih Davatelja iz članka 1. stavka 2. ovoga Pravilnika.

(2) Evidenciju svih realiziranih mjera Državne potpore Ministarstvo objavljuje na svojoj web-stranici.

Povjerenstvo za praćenje

Članak 5.

Ministar nadležan za poljoprivredu i ruralni razvoj imenovati će povjerenstvo za praćenje Državne potpore.

Prijelazne i završne odredbe

Članak 6.

Obrasci iz članka 2. stavka 4. i članka 3. stavka 1. kao i upute za njihovo popunjavanje, to popis iz članka 3. stavka 3. ovoga Pravilnika objavit će se na web-stranici Ministarstva u roku od dva mjeseca od dana stupanja na snagu ovoga Pravilnika.

Članak 7.

Ovaj Pravilnik stupa na snagu danom objave u »Narodnim novinama«.

Klasa: 011-02/11-01/99
Urbroj: 525-05-1-0208/11-2
Zagreb, 19. lipnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

Pravilnik, NN 76/2011-1625